  Анжелика Тихонова корреспондент Удмуртия Беларусьлы картофка но етӥн будэтон удысъёслы кидыс дасянъя центр огазьын кылдытыны ӵектӥз. Со сярысь Удмуртиысь гурт возёсъя но сиён-юонъя министрен Ольга Абрамоваен но Беларусьысь гурт возёсъя но сиён-юонъя министрлэн воштӥсеныз Владимир Гракунэн пумиськонын вераськизы, ивортэ элькунысь удысэтлэн пресс-службаез. Али Удмуртие троссэ картофка кидысэз мукет улосвылъёсысь ваё. Соин ик улосвылысьтымы гурт возёс удысын ужасьёслэн шаерамы кидыс дасянэз азинтэмзы потэ. Ольга Абрамова Удмуртия Беларусьысь тодосчиослэсь выль картофка сорт поттон бордын тыршемзэс вылӥ дунъя шуыса пусйиз но картофка кидыс дасянъя валчеужась центр кылдытыны ӵектӥз. Озьы ик пумиськонын гурт возёс удыслы ӧнерчиосты ӵошен дасян пумысен кенешизы Удмуртиысь гурт возёсъя но сиён-юонъя министерствоысь ӧнерчиос Беларусьлэсь ӧнерлыкъя дышетон сӧзнэтсэс эскеризы но калыккуспо агрошкола кылдытыны луонлык сярысь кенешыны ӵектӥзы. Со улсын вебинаръёс ортчытъяны, ужан амалъёсын люкиськыны, Удмуртиысь но Беларусьысь предприятиосын стажировкаос ортчыны луысал. Тодэ вайытом, 2019-тӥ арын Удмуртиын нырысетӥ агроклассъёс ужаны кутскизы. Нош Беларусьын сыӵе ӵектос пайдалыко ужа ини. 2018-2019 аръёсы отысь школаосын 400 агроклассъёс усьтӥзы, отын 10-11 классъёсын дышетскись 2 сюрс 400-лэсь трос пиналъёс тодон-валан люкало.  Тегъёс: Белоруссия Удмуртия гуртвозёс гуртвозёсъяминистерство ОльгаАбрамова  